Беҙ Францияның Рәсәйҙәге илсеһе Жан Де Глиниасти менән осраштыҡ. Осрашыу бик уңышлы булды. Эш шунда: илсе әфәнде үҙе менән Франциянан ярайһы уҡ ҙур ғына бизнесмендар төркөмөн алып килгән. Беҙ уларҙың һәр береһе менән тиерлек һөйләшеүҙәр үткәрҙек. Улар – республикабыҙҙа билдәлелек алған Alstom (“Альстом”), Auchan (“Ашан”) компаниялары. Уларға шулай уҡ һыуҙы һәм һыу сығанаҡтарын таҙартыу менән шөғөлләнеүсе Air Liquide (“Эр Ликид”), тау саңғыһы курорттары, ял өсөн махсус территориялар төҙөү менән шөғөлләнеүсе Gorimpeх (“Горимпекс”) кеүек компаниялар инә. Бынан тыш, беҙ республикала асфальт япмаһын нығытыу өсөн төрлө өҫтәмәләр етештереү һәм файҙаланыу мөмкинлеге хаҡында һөйләштек. Ҡыҫҡаһы, осрашыуҙар бик күп булды. Илсе әфәнде беҙгә: “Франция бизнесы бик һаҡ, һайлансыҡ, ул тотороҡло, бизнес алып барыу өсөн асыҡ, үтә күренеүсән шарттар булған, ялған, урлашыуҙар булмаған ергә генә килә. Шуға күрә беҙ Башҡортостан етәкселеге менән һөйләшеүҙәр алып барабыҙ, сөнки Франция бизнесмендары бизнесҡа ҡуйған юғары талаптарҙың республикала үтәләсәген беләбеҙ”, – тине. Бер үк ваҡытта мин республика менән Франция белгестәренең сәнәғәттәге хеҙмәттәшлегендәге күптәнге тарихи традициялар хаҡында һөйләнем. Нефть эшкәртеү заводтарында Франция белгестәренең эшләүен яҡшы беләбеҙ. Улай ғына ла түгел, эре ҡоролмалар тап ошо ил инженерҙары тарафынан төҙөлгән. Франция белгестәре Өфө моторҙар эшләү берекмәһендәге автомобиль двигателдәре заводында ла эшләне, ошондай хеҙмәттәшлектең башҡа миҫалдары ла булды. Шуға күрә Франция бизнесы, Франция капиталы, Франция инженерҙары менән мөнәсәбәттәрҙе яңыртыу – тарихта яңы дәүер тип әйтергә мөмкин.